Joda, han har hatt sine kvinnelige bekjentskaper. Men de har av ulike årsaker forsvunnet like fort som de har dukket opp. En gang datet han en dame med bare rosa bukser. Kjempesøt, men onkel mente det ble litt distraherende i trafikken. En annen dame, med verdens fineste hår og med lange ben selv Barbie ville misunnet henne, måtte snu i døren da Jonas oppdaget at hun hadde litt for mange katter. Det var egentlig bare to, men Jonas mente at det var tre for mye.
Har alltid sett opp til sterke kvinneskikkelser. Sånne som får gutta til å skjelve litt i de nypressede buksene sine. Som er både tøff og feminin og får respekt. Og som kler seg i designerdrakter og høye hæler.
Husker dere hun blonde i Ally McBeal? Hun med krøllene som fikk med seg alt som skjedde og egentlig var den kuleste av de alle. Hun vil jeg være. Høye hæler og full kontroll.
Da jeg var liten, følte jeg meg skikkelig unormal. Foreldrene mine var nemlig fortsatt gift. Alle de andre i klassen min hadde skilte foreldre og jeg ble litt sjalu. De fikk dobbelt opp med bursdagsfeiringer, dobbelt så mange gaver til jul og ikke minst dobbelt opp med ferier.
Mange følger i sine foreldres fotspor. Og det hadde vært en idé hadde det ikke vært for at moren min forsker på amøber og lignende småkryp og noen ganger dyrker grønske på oppvaskkosten fordi hun synes det er fascinerende.